
Deepfake: A modern büntetőeljárás legnagyobb kihívása

Deepfake: A modern büntetőeljárás legnagyobb kihívása
A mesterséges intelligencia által létrehozott deepfake tartalmak száma az elmúlt hét évben az egekbe tört. Felhasználásuk egyre növekvő tendenciát mutat, amiből kifolyólag a visszaélések esetei is megszámlálhatatlanná váltak. Ezt tetézi az internet hálózatának végtelen volta, ami segíti az ilyesfajta tartalmak lekövethetetlenségét.
Dolgozatomban e globálissá váló problémát fejtegetem, vizsgálva eredetét, az általa nyújtotta előnyöket, hátrányokat, a társadalomra való hatását, sorra véve a jelenlegi jogi szabályozást, annak hiányosságait, valamint foglalkozom a további lehetséges jogi eszközök alkalmazhatóságával, illetve a felelősségre vonás kérdéskörével. Az alapvető dilemmákat figyelembe véve hipotézisem nem más volt, mint hogy a deepfake a társadalomra gyakorolt hatása következtében a közbizalom megrendülésének eredője lehet, mivel az emberek a vizualitást képesek bármilyen ténnyel szemben előnyben részesíteni, tehát saját érzékelésükben bíznak a legjobban. Ebből következnek az igazságszolgáltatásban, azon belül is a büntetőeljárásban fellépő diszfunkcionalitások, akárcsak a digitális bizonyítékok hitelességének megkérdőjelezése, azok hitelesítésének nehézsége, a bírói szkepticizmus vagy a „hazugok osztalékának” nevezett jelenség.
Kutatásom során beigazolódott, hogy a deepfake által kreált problémák igenis valósak és súlyosak, így mielőbbi megoldásokat követelnek, főként jogi szabályozás formájában. A legfőbb cél a deepfake olyan országos és nemzetközi szintű ellenőrzés alá vetése, amely megakadályozza a hamis valódiság kiépülését társadalmi szinten. Kulcsszerepe lenne továbbá a hitelesítési eljárások fejlesztésének, az adekvát jogi normák alkotásának és az emberközpontú, megbízható mesterséges intelligencia elősegítésének a technológia káros hatásaival szemben.
A legnagyobb kihívást és egyben a legfontosabb feladatot azonban az alapvető jogok védelme és az igazságszolgáltatás integritásának megőrzése jeleneti, amelyet világszinten meg kell valósítani, mégpedig rövid időn belül, hiszen a technológia napról-napra gyorsabban fejlődik. A kérdés csupán annyi: fel tudjuk-e vele venni a versenyt? 



